Lucco Açæn

Lucco Açæn (Potoxì 1602 – Turin 1672) (in toscan: Luca Assarino), poeta, romançê, giornalista e storioggrafo zeneize.

Biografia
Nasciuo (comme pâ omai çerto) a Potoxì inte Indie o 18 ott. 1602, da Antogno, nobbile zeneize in çerchia de fortuña, e da Zana de Relux, donna de origine cantabra (e no calabra, segondo o faççile equivvoco de çerti so biografi), ò sæ portogheize, o trascorse a zoeneçça a Santa Margaita, donde o poæ o s'ea reduto doppo o ritorno in pattria. Into 1618 o spozò Gionima, figgia do scrivan G. B. Pin. Into 1619, pe avei assascinao un zove, o fu punio con dex'anni de relegaçion in Corsega. Graçiao into 1625, doppo avei scontao circa meitæ da peña, ghe fu força arollâse inte miliççie do capitan G. Roiœua, co-e quæ o parteçipò, pâ con valô, a-e guære da Repubbrica de Zena contra o ducca Carlo Manoælo I de Savoia. 

L'indole turbolenta e indisciprinâ a-o l'indusse, l'anno doppo, a abandonâ a compagnia do B. Spinnoa, da quæ o l'ea passao a fâ parte, e o fu perçò condanao torna a 'n anno de relegaçion in Vintimiggia e a servî de badda inte l'ezerçito. Infin, into mazzo 1627, o l'ariescì, aprœuvo a 'na supprica do poæ, a liberâse da-a cadeña militâ, a-a quæ o l'aiva constreito o grave fallo de zoentù; ma ghe fu imposto de no avexinâse ciu de dexe miggia a-o lœugo donde abitava a parte ofeiza. E so traverscie no ean però destinæ a finî coscì fito. Into mæximo 1627, pariæ pe 'na montatua da famiggia do zoeno da lê amaçao, o fu acuzao de l'assascinnio do sœuxoo; e o subì in conseguença de questa denonçia a prexon e a tortua. Sciben a so corpeiveçça a no foise provâ, o fu condanao a trei anni de relegaçion in Saña. Durante o viægio de transfeimento da 'n carçie a l'atro, o l'ariescì a sfuzî a-a sorvegiança da scorta; ma da pœu o se constituì, ótegnindo a libiaçion co-iña caoçion de 500 scui, che-a mogê a l'ea ariescia fadigozamente a rapoagiâ. Semmo che da-a mogê Gionima o l'ebbe aomanco doi figgi, Nichiozo e G. B. Scirvio, o quæ urtimo, daprimma fræ e da pœu saçerdote secolâ, o se distinse ciu tardi into seguî i orme dezordenæ do poæ. Doppo a morte da Gionima, l'Açæn o maiò l'Ottavia Battezæ, ch'a doveiva seguîlo inte so sucescive e ciu fortunæ aventue.

L'insemme de queste primme vexende familiæ o ne dà un'inmaggine assæ preciza do carattere e di costummi de l'Açæn, ch'o l'aiva conosciuo pe ben træ votte a prexon, o l'aiva assascinao un ommo e o l'ea stæto acuzao da morte de 'n atro, primma ancon de zonze a-i ventiçinqu'anni d'etæ. Comença a sto punto a stoia da so attivitæ lettiaia, polittica, storrica e giornalistega, no meno densa d'avegnimenti imprevisti e nintedemeno pontezâ de vaste zone d'ombra, comme avègne do resto pe squæxi tutti i numioxiscimi aventurê da penna do Seiçento.

O fu sospetao, prexempio, d'avei parteçipao a-a congiua do G. C. Vachê (1627-28); ma i acuze no fun alloa provæ, ni gh'emmo ancœu di elementi ciu çerti pe smentîle ò riconfermâle. Inti anni sucescivi, comunque, l'Açæn o se fa meno sciaatozamente notâ. O ritrovemmo into 1635 aotô de un romanço, La Stratonica, aparso in quell'anno a Veneççia: se tratta de 'n mediocre exemprâ de quello gennere alloa praticatiscimo o quæ unnico preggio o consciste a-i nostri œuggi inte l'ecesso preterintençionalmente umoistego de invençioin dramattiche e de corpi de scena, inte 'n ambiente ezottico quanto mai fitiççio e inluzoio. Questo o l'ebbe a so tempo un bon sucesso, testimoniao da-e numioze restampe.Veneççia 1638, 1639, 1642, 1644, 1676 e 1697; Macerata 1636; Zena 1647; trad. françeize, Pariggi 1641. In questo periodo l'Açæn o se dedica a una produçion de carattere prevalentemente lettiaio, inta quæ spicca un segondo romanço, "L'Armelinda", Bologna 1640,Atre ediç.: Veneççia 1640 e 1653; trad. françeize, Pariggi 1646. una recugeita de varri componimenti in proza e in verso, intitolâ Zampilli d'Ippocrene, parte 3, Zena 1642,Atre ediç.: Bologna 1642; soltanto e parte II e III, Zena 1645., e i Ragguagli del Regno di Cipro, Bologna 1642.zref>Atre ediz.: Veneççia 1646 e 1654).</ref>

Fætose coscì un nomme assæ noto in Itallia e a l'estero, l'Açæn o passò a sfrûtâlo in forme ciu lucrative, inseindose into zœugo polittico e dipromattico di stati che gh'aivan di raporti co-a Repubbrica de Zena. Za into 1638 o l'aiva indriçao a-o cardenâ Maoriççio de Savoia, de passaggio pe Zena, una cançon çelebrativa, ch'a ghe caxonò di fastiddi da parte do so governo, dexidiozo de mantegnîse nœütrâ inti confriti interni do Piemonte. Quarche anni ciu tardi o fondò un giornâ, ch'o ciammò Il Sincero, e ch'o pœu conscidiâse a ciu antiga gazetta italiaña frexâ de 'n proppio tittolo. L'ativitæ de "novelista" de l'Açæn a duò de seguo da l'arvî 1646 a-o março 1652; ma gh'è di indiççi ch'o a continuò ascì doppo, aomanco scin a-o 1657. Otr'a-o Scinçeo, l'Açæn o compilava ascì di "novelai" ciu riservæ, ch'o transmeteiva in gran segretto a-i governi e a-e raprezentançe dipromattiche, che ghe ne fessan recesta. In questo periodo o vègne precizando o so attezamento polittico, squæxi delongo favoeive a-a França e, in Itallia, a-i alliæ da França: in particolâ, dunque, a-a duchessa Maja Cristiña de Savoia e a-i ducchi de Mantoa, di quæ o saiâ succescivamente un protezuo. Naturalmente, no se pœu pretende che questa scerta a l'agge da parte de l'Açæn di caratteri de linniaitæ e de coerença assolua; questa a l'è tuttavia preminente e centrâ inta so attivitæ polittica de despægi dexenni.
Into periodo do Il Sincero, l'Açæn o l'intrategne di raporti frequentiscimi co-a corte de Turin, atraverso o marcheize de San Tomaxo, segretaio de stato, con quella de Pariggi, atraverso o mæximo cardenâ Mazarin, e co-a Repubbrica de Lucca, atraverso o segretaio O. Orsucci, a-o quæ lê probabilmente o transmeteiva, spaciandoe comme primiççie assolue, e informaçioin che o Mazarin o se premuava de inviâ a lê comm'a qualunque atro corispondente ò agente da França in Œüropa. Into 1644 aparisce a Zena e primme doe parte da stoia Delle rivoluzioni di Catalogna (restampâ a Bologna into 1645 e, aomentâ de parte III e IV, a Zena into 1647), scrita con sprito moderâmènte filofrançeize. Quest'œuvia, ch'a comença a carrea storiograffica de l'Açæn, a s'inspia evidentemente a quella miriade de compilaçioin contempoannie, che trattan e descordie interne, e rebelioin e e rivoluçioin çivî e religiose di stati œüropei (Bentivoglio, Davila, Gualdo Priorato, ecc.).

L'Açæn o vosse donâ i urtime doe parte de Rivoluçioin e un'atra œuvieta de carattere religiozo, a "Vitta e miacoi de S. Antogno da Padoa" (Zena 1646), a-a duchessa Maja Cristiña de Savoia. Questo abile gesto e i precedenti raporti co-i polittichi piemonteixi gh'arvin e porte da corte de Turin. Into 1649, riçevuo e lettie patente de istorioggrafo palatin, o se transfeì a Turin, dond'o seppe ben aprofitâ da benvoença manifestâghe. Nintedemeno, a preteiza fedeltæ a-a polittica françeize e piemonteize a no l'impedì a l'Açæn de intrâ, into 1660, a-o serviççio do prinçipe Trivurçio, goernao de Milan; ma o sogiorno in questa çitæ o duò poco. Into 1661 o l'ea za a Mantoa, presso o ducca Carlo II, e quarche meize ciu tardi a Cazâ, dond'o l'ebbe di raporti co-o governatô Françesco Rolando da-a Valle e con so figgio Arfonso. Chì o scrisse e o pubricò, int'o mæximo anno, un'œuvieta intitolâ Sensi di Luca Assarino intorno ad un ritratto del Serenissimo di Mantova (Carlo II) suo Padrone esposto nell'anticamera dell'Ill.mo e Ecc.mo Signor Marchese Dalla Valle Governatore Generale del Monferrato dedicati all'Ill.mo Ecc. Consiglio di Stato e nobiltà di Casale, a quæ a contegne, otr'a l'inlustraçion do retræto do ducca, una descriçion do Cazâ ascì.

Rentrao a Mantoa, o l'ateize a-a compoxiçion da so Istoria delle guerre d'Italia. Fra o 1662 e o 1663 l'Açæn o fu torna a Milan presso o Trivurçio. Chì o commençò a pubricâ a so œuvia ciu importante: Delle guerre e successi d'Italia, Tomo primo, nel quale con maniere assai diverse d'alcuni altri historici moderni vengon narrate tutte le più notabili cose avvenute dall'anno 1613 fino al 1630...,, Milan s. a. (ma prexumibilmente 1662, anno da dedicatoia do libbro a l'imperatô Liopordo I). O valô storrico de l'œuvia o l'è ben dubbio, ascì perché, comme vediemo, l'Açæn o no l'exitò a modificâne parte e giudiççi pe assegondâ i segnoî che, de votta in votta, ebban a poscibilitæ d'influî sciu de lê. Comunque, a pubricaçion de "Guære e sucesci d'Itallia" a l'acrebbe a nominata do scritô e a ghe zovò ascì un reciammo a-a corte de Turin da parte do ducca Carlo Emanoælo II.

L'Açæn o s'impegnò aloa a 'na revixon da so œuvia storrica, o quæ primmo frûto o fu a restampa torineize do 1665, ritoccâ e megioâ, do primmo volumme aparso a Milan anni avanti. I atri doi tomi anonçiæ fun da lê portæ a 'n avançao stæto de compoxiçion: gh'emmo a çerteçça che into 1672, quand'o moì, o segondo volumme o l'ea pronto pe aparî in pubbrico. Ma tutto o materiale lasciao da l'Açæn o l'arestò ineddito, e o motivo o n'è oscuo, e in parte inespricabbile, percose no gh'è dubbio che l'Açæn o dovè modelâ a stoia d'Itallia segondo un intendimento no lontan da quello do mæximo ducca, che probabilmente o l'aiva stipendiao proppio a-o scopo d'avei un'interpretaçion assæ parçiâ de vexende storriche a-e quæ lê ò so moæ, a duchessa Maja Cristiña, aivan personalmente parteçipao. Pœu dâse nintedemeno che l'Açæn o l'avesse inseio, inta so stezua, di atri ponti de vista, se l'è veo, comme pâ çerto, che do 1666 o transmisse un exemprâ de l'Istoia a-o Senato zeneize domandando notiççie pe-o segondo volumme e riçevendone di dinæ pe scrive da Repubbrica ço che a-i so rezoei convegniva.

A parte ciu interessante de quest'urtimo sogiorno torineize de l'Açæn a l'è costituia però da-i raporti segretti ch'o l'ebbe, comme corispondente e informatô, con varri atri stati da penizoa. Pù avendo riçevuo da poco da-o ducca Carlo Manoælo II l'âtìscima onoifixença de S. Maoriççio, l'Açæn o no se feççe scruppolo de tentâ di aprocci co-a Repubbrica de Veneççia, anæti a monte unicamente perché questa a dexidiava imponnighe de condiçioin troppo rigooze. Into 1667 o se profei servitô a-a Repubbrica de Zena, ch'a l'açetò e so oferte e foscia a n'ebbe o guaagno de pagâghe profumâmente de notiççie de scarsa importança e de nisciuña segreteçça. O l'intratègne dapœu di raporti con Bardassâ Messerati, conte de Cazâborgon, za un tempo partexan di prinçipi Maoriççio e Tomaxo, quindi exule a Milan e ligao a-i interesci spagnolli; infin, o l'ariescì a penetrâ presso o mæximo ducca d'Ossuña, governatô de Milan. O començò coscì un compricao zœugo spionistego, percose l'Açæn, sezendo a Turin e servindo into mæximo tempo Zena e Spagna, o vendeiva de notiççie a ciascun di so trei padroin, sotrandole contempoaniamente a-i atri doi. A Repubbrica de Zena a fu a primma a acorzise de tramme de l'Açæn: pe mezo de un so agente a Milan, a l'ariescì de fæto a scrovî tutti i manezzi intercorsci fra o ducca d'Ossuña e l'Açæn fra o 1669 e o 1671. Ma a scoverta a no l'ebbe conseguençe. L'Açæn o doveiva de fæto moî de lì a poco a Turin, o 18 ott. 1672, lasciando a mogê in condiçioin de mezaña moscitæ, nonostante tutto o so afacendâse e o so intrigâ.

 Scriti 


















O scrisse ascì doi sunetti in zeneize a-o Gian Giaccomo Cavallo pubricæ inte l'arecugeita "Ra cittara zeneize", Zêna 1636.

 Nòtte 

 Bibliografia 











 Atri progetti 

Categorîa:Biografìe
Categorîa:Çitén da Repùbrica de Zêna
Açæn, Lucco
Açæn, Lucco